Moj djed i baka

Oduvijek sam voljela svitanja, trenutak kada svjetlost prelije nebo i svijet ponovno dobije pravilne oblike. Jutra donose sjećanja iz mog djetinjstva obojana duginim bojama i mirisom doručka iz bakine kuhinje. Moje prve korake, moje prve riječi budnim okom pratili su djed i baka.

Neko vrijeme moga ranoga djetinjstva roditelji su mi radili u drugom gradu , a ja sam živjela s djedom i bakom. Dani provedeni s njima bili su praznici, buđenja vesela i razigrana.

Prepuni ljubavi , bili su moja snaga i moj štit. Baka me vodila kroz djetinjstvo sigurnu i neozlijeđenu, čvrsto držeći moju ruku. U njihovim očima bio je moj odraz. U dugim zimskim noćima pričali su mi priče iz svoga djetinjstva, sjećali se svojih radosti i dogodovština iz škole. Ljeta smo provodili šećući livadama i uživajući u sunčevim zrakama na našim licima. Uz njih sam bila sigurna i sretna. Moj život je bio domino, veselo poslagane kockice djetinjstva.

Ali jednog dana domino se srušio, roditelji su mi objavili da se selimo u drugi grad , a meni se činilo kao da sanjam. Zatvarala sam oči čekajući da se probudim. Voljela sam svoje roditelje, ali nisam znala kako da ostavim djeda i baku. Baka je danima plakala, a ja sam se zatvarala u sebe i patila u tišini. Nikada nije bilo toliko tuge u meni.

Dani i godine su prolazile, a ja sam još dugo u svojim mislima dijelila život s bakom i djedom. Danas su naši susreti puni radosti, a rastanci sve manje bolni , jer vrijeme nosi svoje. Ipak, sjećanja na divne dane ostaju i sretna sam kada se čujemo telefonom.

Spuštajući slušalicu , tiho tada šapnem :„ Hvala vam ,djede i bako , što ste me naučili da su ljubav svjetlo, toplina i snaga života.“

Larisa Šimunić, 7. b